《杭州燕思阁分题四首 其三 五言得归字》
宋代·沈遘

相识已恨晚，相从每嫌稀。如何复相失，顿与中怀违。

淮江风波接，来云远我圻。一朝晤语隔，讵能忘叹欷。

置酒众宾赋，觞笔交横飞。高亭山气佳，落日暑力微。

金池莫辞满，后会岂易希。病夫意不浅，亦且倒载归。

作者简介：（1028—1067）杭州钱塘人，字文通。仁宗皇祐元年进士。历江宁府通判、知制诰、知杭州。明于吏治，令行禁止。召知开封府，迁龙图阁直学士，拜翰林学士、判流内铨。母亡既葬，庐墓下，服丧未竟而卒。有《西溪集》。